Budapest Főváros XIV. Kerület Zugló
Polgármestere

Szám: 123-2369/2018.
Nyilvános ülésen tárgyalandó!


Napirend száma:………………..


Képviselő-testület
2018. november 22-i ülésére


Tisztelt Képviselő-testület!

Tárgy:

Budapest Főváros XIV. Kerület Zugló Önkormányzat területén a díjfizetéshez kötött várakozási övezet kibővítése


I. Előzmények:
Budapest Főváros XIV. Kerület Zugló Önkormányzata Képviselő-testülete 2017. június 22-i ülésén fogadta el az új parkolási rendeletet. Zuglóban a fizető parkolási rendszer 2017. szeptember 01. napjával került bevezetésre.

Budapest Főváros XIV. kerület Zugló Önkormányzata Képviselő-testülete a 483/2017. (XII.21.) Öh. számú határozatában az alábbi területek tekintetében döntött azok ütemezett fizető várakozási övezetbe történő vonásáról.

1. A Csömöri út – Lőcsei utca – Bosnyák utca - Fűrész utca - Szugló utca - Nagy Lajos király útja által határolt terület.
2. A Mexikói út – Erzsébet királyné útja – Lőcsei út –Telepes utca – Fűrész utca – Csömöri út – Thököly út által határolt terület.
3. A Mexikói út – Kacsóh Pongrác út – Kassai tér – Szikszó park – Lőcsei út - Erzsébet királyné útja által határolt terület. Ezen belül a MFAV végállomás és a Kacsóh P. úti felüljáró közötti P+R parkoló területén és a Mexikói út Erzsébet királyné útja és a Kacsóh Pongrác út közötti területen a díjszedést a várakozási övezet bevezetését követő utóvizsgálat eredményének értékeléséig felfüggeszti.

Ugyanezen határozatában a Képviselő-testület felkérte a polgármestert, hogy az új várakozási övezetek kialakítása érdekében ütemezetten készíttesse el és engedélyeztesse a fenti területek kialakításához szükséges forgalomtechnikai- és egyéb terveket. 

Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló (30/2010. (VI.4.) számú Fővárosi Közgyűlési rendelet ez év júniusában történt módosítását követően a fenti területeket is tartalmazó, a XIV. kerületre vonatkozó várakozási övezet felsorolás került kialakításra, az alábbi területi lehatárolással:


„A Dózsa György út - Vágány utca - Hungária körút - Kacsóh Pongrác út - Kassai tér - Szikszó park - Lőcsei út - Telepes utca - Fűrész utca - Csömöri út - Lőcsei út - Bosnyák utca - Fűrész utca - Szugló utca - Lőcsei út - Egressy út - Nagy Lajos király útja - Thököly út - Francia út - Kerepesi út által határolt terület, beleértve - a Kacsóh Pongrác út Mexikói út és Amerikai út közötti szakasza kivételével - a határoló utakat és tereket, kivéve a 3. mellékletben megjelölt védett övezetet; továbbá a Kerepesi út - Vezér utca - Ond vezér útja - Örs vezér tere - Bánki Donát utca - Padlizsán utca által határolt terület, beleértve a határoló utakat és tereket.”

Meghatározva ezzel a Zuglóban lehetségesen kialakítható várakozási övezetek területét.

II. Vélemények 
A határozat végrehajtása érdekében, az övezetbővítés első ütemében elkészült a Bosnyák tér és környezetére, a Telepes utca – Fűrész utca – Csömöri út – Lőcsei út – Bosnyák utca- Fűrész utca- Szugló utca - Nagy Lajos király útja által határolt területre vonatkozó forgalomtechnikai terv, a „14. kerület Zugló, várakozási övezet kijelölés” tárgyú fizető parkolási övezet bővítésére vonatkozó, R-001 és R-002 számú helyszínrajzokból álló forgalomtechnikai tervdokumentáció. 2018. augusztus 31. napján - 46/6406-2/2018. számon - kiadásra került a forgalomtechnikai kezelői hozzájárulás és a forgalomtechnikai terveknek megfelelően megkezdődött az övezet közlekedési tábláinak kihelyezése, az útburkolati jelek felfestése, a parkoló helyek kialakítása.
A területi megjelenítést a mellékelt térkép tartalmazza. (1. sz. melléklet)

A Parkolási Monitoring Munkacsoport 2018. november 05. napján tájékoztatást kapott a várakozási övezet kialakítására vonatkozó munkálatokról, a parkolás-üzemeltetési és lakossági tájékoztatási feladatok előkészítéséről, javasolva üzemeltetés december hónapban történő, tesztüzem szerű előkészítését, továbbá a lakosság kiemelt tájékoztatását. 

Ezt követően 2019. január 02. napjától kezdődően induljon meg a díj- és pótdíjfizetés köteles parkolás-üzemeltetési rendszer működtetése.

A bővítési területen a várakozási díj – a fővárosi parkolási rendelet rendelkezése alapján – 265,- Ft/óra.

A Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Főv. Kgy. rendelet 6.számú mellékletének II. ba) pontja előírja, hogy a díjfizetés alá bevont területeken a parkolás-üzemeltetési tevékenység végzését, annak megkezdésével egyidejűleg,  írásban a fővárosi főjegyzőhöz kell bejelenteni.

Kérem a T. Képviselő-testületet, hogy a tervezetet tárgyalja meg és döntsön a határozati javaslatról.


III. Bizottsági vélemények

A Parkolási Monitoring Munkacsoport 2018. november 05. napján a javaslatot tárgyalta.








IV. Döntési javaslat:


Budapest Főváros XIV. Kerület Zugló Önkormányzat Képviselő-testülete
……./2018. (….) Öh. számú
határozata
Budapest Főváros XIV. Kerület Zugló Önkormányzat területén a várakozási övezet kiterjesztéséről

1.
Budapest Főváros XIV. Kerület Zugló Önkormányzat Képviselő-testülete az alábbi területen 2019. január 02. napjától kezdődően megkezdi a díjfizetés köteles parkolás-üzemeltetési rendszer működtetését:

· Telepes utca – Fűrész utca – Csömöri út – Lőcsei út – Bosnyák utca - Fűrész utca - Szugló utca - Nagy Lajos király útja által határolt terület, beleértve a – Szugló utca kivételével -  határoló utakat és tereket.

Határidő: azonnal
Felelős: Karácsony Gergely polgármester (Főmérnökség, Zuglói Közbiztonsági non-profit Kft.)

2.
A Képviselő-testület felkéri a polgármestert, hogy jelentse be Budapest Főváros Önkormányzata főjegyzőjénél a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Főv. Kgy. rendelet 6.számú mellékletének II. ba) pontjában foglaltakra tekintettel az 1. pontban meghatározott területen és időpontban a díjfizetési kötelezettséggel járó parkolás-üzemeltetés megkezdését. 

Határidő: 2018. november 30.
Felelős: Karácsony Gergely polgármester (Polgármesteri Kabinet)

A határozathozatal Magyarország helyi önkormányzatairól szóló 2011. évi CLXXXIX. törvény 47.§ (1) és (2) bekezdése alapján egyszerű szótöbbséget igényel.

Budapest, 2018. november „   „


	Karácsony Gergely
                                                                                                     Polgármester
Mellékletek felsorolása:
1. melléklet: Térkép

Előterjesztést készítette:
Polgármesteri Hivatal
Főmérnökség, Beruházási Csoport

